REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/264-18

1. novembar 2018. godine

B e o g r a d

ZAPISNIK

16. SEDNICE ODBORA ZA ZAŠTITU ŽIVOTNE SREDINE,

ODRŽANE 1. NOVEMBRA 2018. GODINE

 Sednica je počela u 10,04 časova.

 Sednicom je predsedavala Ivana Stojiljković, predsednik Odbora.

 Sednici su prisustvovali članovi Odbora: Milena Turk, Aleksandra Jevtić, Ivana Nikolić, Borka Grubor, Radoslav Cokić, Ljubinko Rakonjac, Snežana Bogosavljević Bošković, Zoran Despotović, Duško Tarbuk, kao i Gordana Čomić, zamenik člana Dejana Nikolića i Milena Ćorilić, zamenik člana Borislava Kovačevića.

Sednici nisu prisustvovali članovi Odobra: Vladimir Petković, Jasmina Karanac, Dejan Nikolić, Borislav Kovačević, Ratko Jankov, Nada Lazić i Nenad Milić.

Sednici su prisustvovali predstavnici Ministarstva zaštite životne sredine: Branislav Blažić, državni sekretar, Filip Radović, direktor Agencije za zaštitu životne sredine, Tamara Perunović Ćulić, pomoćnik direktora Agencije, Zoran Stojanović, načelnik Odeljenja za Nacionalnu laboratoriju, Nebojša Redžić, načelnika Odeljenja za Nacionalni registar izvora zagađivanja, Aleksandar Vesić, pomoćnik ministra u Sektoru za upravljanje životnom sredinom, Slobodan Perović, pomoćnik ministra u Sektoru za strateško planiranje i projekte, Jasmina Jović, pomoćnik ministra u Sektoru za zaštitu prirode i klimatske promene, Slavica Lekić, načelnik Odeljenja u Sektoru za nadzor i predostrožnost u životnoj sredini i

Sandra Milićević Sperlić, načelnik Odeljenja u Sektoru za međunarodnu saradnju i evropske integracije.

Sednici su prisutvovali predstavnici Zelene stolice: Tanja Petrović iz Mladih istraživača Srbije i Una Mijović iz Arhus centra Novi Sad.

Sednici Odbora prisustvovali su i studenti Pravne klinike za ekološko pravo na Pravnom fakultetu Univerziteta u Beogradu: Vanja Vranić, Lazar Stevanović i Luka Đorđević.

 Na predlog predsednika Odbora, sa 10 glasova za (jedan član Odbora nije glasao), usvojen je sledeći:

D n e v n i r e d

1. Razmatranje Izveštaja o stanju životne sredine u Republici Srbiji za 2017. godinu, koji je podnela Vlada;

2. Razno.

 Pre prelaska na rad po utvrđenom dnevnom redu, sa 10 glasova za (jedan član Odbora nije glasao), usvojen je Zapisnik 15. sednce Odbora za zaštitu životne sredine, održane 5. oktobra 2018. godine.

Prva tačka dnevnog reda – **Razmatranje Izveštaja o stanju životne sredine u Republici Srbiji za 2017. godinu, koji je podnela Vlada**

Predsednik Odbora Ivana Stojiljković podsetila je prisutne da, na osnovu člana 76. Zakona o zaštiti životne sredine, Vlada jedanput godišnje podnosi Narodnoj skupštini izveštaj o stanju životne sredine u Republici Srbiji, kao i da ovaj izveštaj pravi Agencija za zaštitu životne sredinena osnovu prikupljenih podataka i informacija, najkasnije do 31. maja tekuće godine za prethodnu godinu.

Državni sekretar Ministarstva za zaštitu životne sredine dr Branislav Blažić, u uvodnom izlaganju, istakao je da je Izveštaj o stanju životne sredine u Republici Srbiji najvažniji dokument koji Vlada podnosi Narodnoj skupštini, a od značaja je i radi upoznavanja građana o stanju životne sredine.

Direktor Agencije za zaštitu životne sredine Filip Radović ukratko je predstavio Izveštaj o stanju životne sredine u Republici Srbiji za 2017. godinu, istakavši da je ovaj izveštaj možda u samom vrhu svetskih izveštaja ove vrste. Istakao je da je direktor Evropske agencije za zaštitu životne sredine izjavio da je naša Agencija spremna da pristupi Evropskoj agenciji. Naveo je da je, u odnosu na 2016. godinu, kvalitet vode u Dunavu bolji u 2017. godini, kao i kvalitet vazduha, posebno u gradovima kao što je Bor. Naveo je da se očekuje poboljšanje kvaliteta vazduha u narednoj godini, imajući u vidu investicije u energetski sektor. U 2017. godini došlo je do porasta prečišćavanja otpadnih voda sa 10% na 14%, iako se ono ne vrši u dovoljnom obimu. Prikupljanje otpada sada iznosi 84%. Zaštićeno je 15% više prirodnih područja nego 2016. godine, a prihodi od naknada na lokalnom i republičkom nivou iznose 13.315 milijardi dinara. Tokom prošle godine, izveštaj Agenciji podnelo je 2000 kompanija više nego u prethodnoj godini.

U diskusiji koja je usledila, učestvovali su: Zoran Despotović, Branislav Blažić, Filip Radović, Ivana Stojiljković, Gordana Čomić, Jasmina Jović, Borka Grubor, Snežana Bogosavljević Bošković, Ljubinko Rakonjac, Tanja Petrović, Aleksandar Vesić i Una Mijović.

U diskusiji je iznet stav da ono što je izneo direktor Agencije predstavlja samo lepe želje, a da je u realnosti stanje drugačije, da je mnogo nesanitarnih deponija, koje mogu za nekoliko godina dovesti do ekološke katastrofe, da je loš kvalitet vazduha i voda. Ukazano je da je opštinama koje su siromašne neophodna pomoć u rešavanju ovih problema.

Ukazano je na to da je zakonom lokalnim samoupravama data nadležnost i odgovornost za upravljanje otpadom, što se u praksi pokazalo kao neefikasno rešenje, jer lokalne samouprave, zbog nedostatka kapaciteta, znanja, ali i svesti, godinama nisu radile dovoljno na rešavanju problema u ovoj oblasti. Konstatovano je da lokalne samouprave nisu u stanju same da reše te probleme, pa je iznet stav da je potrebno zakonom propisati centralizaciju upravljanja otpadom. Skrenuta je pažlja i na nenamensko trošenje sredstava kojima raspolažu lokalne samouprave. Jedan od načina za popravljanje ovakve situacije je kažnjavanje, a drugi preuzimanje nadležnosti za upravljanje otpadom od strane države. Istaknuto je da ovaj problem mora biti rešen kroz reformu i uvođenje novog sistemskog rešenja.

Skrenuta je pažnja na problem Prijepolja sa nesanitarnim deponijama, kao i na zagađenje reke Lim i apelovano na sistemsko rešavanje ovih problema.

U diskusiji je istaknuto da je država opredelila sredstva za rešavanje problema Prijepolja, ali da ona nisu upotrebljena da se ovi problemi reše. Istaknuto je da lokalne samouprave treba da sarađuju, kao i da je potrebno da se koriste tehnologije koje su nam dostupne.

Istaknuto je da je reciklaža ambalažnog otpada znatno povećana u poslednjih pet godina sa 20% na 40% i kreće se ka evropskom standardu od 50%, a da se u 44 lokalne samouprave obavlja primarna separacija otpada, što ukazuje na pomak u ovoj oblasti.

Ukazano je na to da odgovornost snosi svaki pojedinac, pa je veoma važno podizanje svesti građana po tom pitanju, a očekuje se sistemski integrisani plan rešavanja problema upravljanja otpadom.

Skrenuta je pažnja na to da siromaštvo nema veze sa stanjem životne sredine. Predloženo je da Agencija, prilikom pripreme narednog izveštaja, napravi preglednu tabelu koja bi predstavila prihode po opštinama i stanje životne sredine u tim opštinama. Postavljeno je pitanje kolika je površina pošumljena u 2017. godini (oko 2000 hektara) i da li postoji plan da se površina za pošumljavanje poveća. Apelovano je da se napravi dogovor za izmenu Zakona o bezbednosti saobraćaja u smislu regulisanja vetrozaštitnih pojaseva, koji znatno smanjuju posledice eolske erozije i mikroklime na putevima. Ukazano je na „stogodišnje“ nizak vodostaj Dunava i postavljeno pitanje da li Agencija može da uradi merenja kako bi se utvrdile posledice niskog vodostaja reka na biodiverzit i podzemne vode.

Direktor Agencije za zaštitu životne sredine obavestio je Odbor da će kontaktirati Zavod za zaštitu prirode i odeljenje Ministarstva nadležno za zaštitu prirode, kao i Hirdometeorološki zavod, kako bi napravili procenu stanja Dunava za sledeću godinu, u skladu sa zahtevom iznetim u diskusiji.

Kada se radi o vetrozaštitnim pojasevima, Odbor je informisan o tome da je održan sastanak predstavnika Ministarstva zaštite životne sredine sa predstavnicima Ministarstva građevinarstva, saobraćaja i infrastrukture i Uprave za šume o tom pitanju, na kome je konstatovano da ne postoje zakonske smetnje da se prave vetrozaštitni pojasevi, ali da postoje određena pravila i ograničenja u Zakonu o bezbednosti saobraćaja na putevima, u odnosu na to da li se radi o lokalnom ili regionalnom putu ili auto putu. U budžetu Ministarstva za ovu godinu predviđeno je 80 milona dinara namenjenih za pošumljavanje degradiranih površina i za podizanje vetrozaštitnih pojaseva. Ministarstvu se javilo 14 opština, od kojih je 12 dobilo određena sredstva, od kojih su dve opštine tražile novac za vetrozaštitne pojaseve. Pošto je ovo bio prvi put da Ministarstvo planira sredstva za ovakvu pomoć opštinama, a opštine nisu bile spremne da apliciraju sa ovakvim projektima, potrošeno je samo 40 miliona. I naredne godine predvideće se sredtva za ovu namenu. Zakonom o budžetu Republike Srbije i Uredbom o zelenom fondu, data je mogućnost da se sredstva daju lokalnim samoupravama da na svojoj teritoriji vrše pošumljavanje, a kada se radi o autoputevima, vlasnik zemljišta je država, pa u tom slučaju nije moguće sprovesti ovu vrstu finanisijske pomoći lokalnim samoupravama za pravljenje vetrozaštitnih pojaseva uz autoput ili regionalni put, ako vlasnik zemljišta nije opština.

Izneta je informacija o istorijskom otpadu od 75 tona cijanidnih soli koji se nalaze na 30 metara od centra grada Loznice, koja ide u prilog tvrdnji da siromaštvo ne utiče na odnos prema zagađivanju životne sredine. Od Ministarstva je dobijena informacija da je navedeni otpad adekvatno uklonjen i da su sredstva za to prebačena i realizovana, ali se ispostavilo da su cijanidne soli samo upakovane u burad, kojima je rok istekao i počela su da cure. Republički inspektor je utvrdio da je stanje na terenu takvo da je neophodna reakcija, pa je obećano da će se ponovo opredeliti sredstva za rešavanje ovog problema. Prethodno je u procesu privatizacije, država opredelila još sredstava u iznosu od 1/3 potrebne sume za adekvatno uklanjanje ovog opasnog otpada, ali se ništa nije preduzelo po tom pitanju.

U diskusiji je navedeno da je Strategijom o upravljanju otpadom predviđeno formiranje regionalnih sanitarnih deponija, među kojima je bila predviđena i regionalna deponija „Banjica“, koja je trebalo da opslužuje opštine Prijepolje, Priboj, Sjenicu i Novu Varoš. Ukazano je na veliki problem koji stvara velika nesanitarna deponija „Stanjevina“ na ulazu u Prijepolje, ugrožavajući kako životnu sredinu, tako i zdravlje stanovništva, a deo otpada se prespe i u reku Lim. Istaknuto je da su u izgradnju sanitarne deponije „Banjica“ uložena velika sredstva (oko osam miliona evra samo za projekte, koji su dva puta pravljeni), ali se ispostavilo da lokacija opredeljena za izgradnju deponije nije adekvatna. Kao privremeno rešenje za rešavanje ovog problema, Ministarstvo je organizovalo sastanak sa devet predsednika opština koje svoj otpad odlažu na deponiji „Duboko“, kako bi se dogovorili da se otpad iz Prijepolja i okolnih mesta privremeno odlaže na deponiji „Duboko“, do konačnog rešavanja ovog problema. Usledila je promena ministra, pa se sa daljim dogovorima za rešavanje ovog problema stalo.

Ukazano je na to da sadašnji tempo pošumljavanja nije dovoljan, iako država obezbeđuje sadni materijal i subvencioniše pošumljavanje. Jedan od razloga je što je najveći procenat nepošumljenih parcela u privatnoj svojini, a mnogi vlasnici poljoprivrednih parcela nisu upoznati sa podsticajima koje država pruža za pošumljavanje, a mnogi su se i odselili. Poslednjih godina se suše šume, čak i u zaštićenim područjima, pa bi Ministarstvo trebalo da uloži napor da se dalje sušenje šuma spreči, pogotovo kada se radi o zaštićenim vrstama, kao što je Pančićeva omorika i dr. endemiti. Ukazano je na to da su ranije postojali projekti pošumljavanja i da se pošumljavanje vršilo i kroz omladniske radne akcije, a da se sada pošumljavanje ne radi po projektima, već se vrši stihijski, što treba promeniti.

U diskusiji je data podrška najavi o pridruživanju naše Agencije za zaštitu životne sredine Evropskoj agenciji za zaštitu životne sredine, što predstavlja i neku vrstu priznanja kvalitetu izveštavanja Agencije. Postavljeno je pitanje direktoru Agencije na čemu se bazira njegov optimizam kada je u pitanju kvalitet vazduha i da li se to odnosi na kvalitet mernih stanica.

Direktor Agencije za zaštitu životne sredine informisao je Odbor o tome da je nedavno formirana Radna grupa za kvalitet vazduha i prevenciju aero zagađenja na teritoriji Republike Srbije, koja ima zadatak da svaku lokalnu samoupravu pojedinačno analizira, kako bi se došlo do zaključka šta je najveći izazov u toj lokalnoj samoupravi, koje se međusobno razlikuju po geografskom položaju, po gorivu koje se koristi za proizvodnju energije, kao i po industriji koja se na njihovoj teritoriji nalazi. U radnoj grupi su, pored predstavnika lokalnih samouprava i predstavnici Ministarstva zdravlja i Ministarstva rudarstva i energetike. Cilj Radne grupe je, da nakon izvršene analize, od Ministarstva finansija zatraži pola milijadre dinara, kako bi u narednoj godini pomogli svakoj lokalnoj samoupravi putem projektnog finansiranja njihovih aktivnosti na prelasku na biomasu, rekonstruisanje saobraćaja, izgradnju obilaznica i sl. Istakao je da je monitoring kvaliteta vazduha u Republici Srbiji trenutno na zadovoljavajućem nivou i da se počelo sa odvajanjem sredstava za sistematsko održavanje sistema za monitoring, ali i za nabavku novih mernih stanica.

Ukazano je da pored toga što Agencija sprovodi državni monitoring, Ministarstvo zaštite životne sredine svake godine raspisuje javni konkurs za dodelu sredstava gradskim zavodima za javno zdravlje (ove godine je sredstva u iznosu od 21 miliona dinara dobilo 16 zavoda za javno zdravlje, kao i Institut za metalurgiju i bakar iz Bora), koji svojim mernim stanicama obezbeđuju informacije, kao dodatak onome što Agencija meri. Navedeno je i da se u budžetu za narednu godinu planiraju sredstva (500 miliona dinara) za javne institucije (škole, obdaništa i sl.) u loklanim samoupravama za pomoć za prelazak na toplovod i centralno grejanje, ako ono postoji i gašenje sopstvenih kotlarnica, kao i prelazak na alternativne vrste goriva. Ukazano je i na problem koji pravi uvoz starih automobila, koji koriste motore euro 3, čime povećavaju zagađenje vazduha u urbanim sredinama.

U diskusiji je postavljeno pitanje šta je učinjeno po pitanju operalizacije Zelenog fonda i kada će on početi sa radom. Ukazano je na to da je u Izveštaju Evropske komisije za 2017. godinu konstatovano da Fond nije počeo sa radom i data je preporuka da se on operacionalizuje.

Odbor je informisan o tome da Ministarstvo zaštite životne sredine nije bilo uključeno u projekat strukturnih reformi u Republici Srbiji, koji se sprovodi pod vođstvom Ministarstva finansija poslednjih godina, ali da je konačno ove godine uključeno. Po Zakonu o budžetskom sistemu, Zeleni fond nema sopstvena sredstva, ali u skladu sa princiom „zagađivač plaća“ velika sredstva ulaze u Budžet Republike Srbije od naplate taksi i naknada. Formirana je Radna grupa, koja će raditi na operalizaciji Zelenog fonda.

Iznet je stav da u našoj zemlji imamo situaciju da finansije vode ekološku politiku, jer zbog nedostatka operativnog Zelenog fonda, sva sredstva koja mogu da se prikupe od taksi i nakanda nisu prikupljena, već samo polovina, a od tih sredstava samo polovina se koristi za zaštitu životne sredine. Kada bi se ozbiljnije pristupilo prikupljanju taksi i naknada u situaciji postojanja Fonda, prikupilo bi se mnogo više sredstava, pa bi se više i moglo ulagati u zaštitu životne sredine.

Na predlog predsednika Odbora, Odbor je sa 11 glasova za (jedan član Odbora nije glasao) odlučio da Narodnoj skupštini podnese Izveštaj da je razmotrio Izveštaj o stanju životne sredine u Republici Srbiji za 2017. godinu, koji je podnela Vlada na osnovu člana 76. Zakona o zaštiti životne sredine i odlučio da ovaj izveštaj prihvati.

Za izvestioca Odbora na sednici Narodne skupštine određena je Ivana Stojiljković, predsednik Odbora.

Druga tačka dnevnog reda – **Razno**

Povodom ove tačke dnevnog reda nije bilo predloga ni diskusije.

Sednica je završena u 11,10 časova.

 SEKRETAR PREDSEDNIK

 Milica Bašić Ivana Stojiljković